АНАЛИЗ

*на оперативната дейност на ДП ССВ*

*за м. Септември, 2018г.*

Към края на отчетния период, ДП ССВ декларира нетни приходи от продажби в размер на 2450 хил. лв., съставени практически от 100% СМР, 15 хил. лв. други приходи и 2 хил. лв. приходи от лихви, както и 207 хил. лв. незавършено производство. Реализираният нетен оборот е по-голям с около 46% спрямо година назад и с 27% спрямо предходния месец, но нискорентабилният характер на изпълняваните СМР, както и продължаващата липса на големи проекти в сектора, продължават да дават своята тежест в общото състояние на предприятието. Пръдължава да липсва и бюджетното финансиране на изпълняваните публични задачи.

Отчетената през периода реализация се дължи основно на работа по договорите с БТК. Пренебрежимия обем на приходите в графа „други“ е следствие на липсващото бюджетното финансирене, а същият такъв в сегмента на финансовите приходи се дължи на динамиката на лихвените нива на депозитния пазар в страната, които устойчиво гравитират около нулата.

В сегмента на разходната част за периода се отчитат повече разходи за оперативна дейност, сравнено както със същия период на 2017г., така и със заложеното в бизнес плана, които в голяма степен респондират с обема на незавършеното производство и в настоящия период.

Няма промяна във вътрешната сегментация на разходите, където над половината от общия обем разходи продължава да се формира от тези при материалите и външните услуги, където подсегмента на материалите е съставен от над две трети разходи за материали за СМР, а останалото са разходи за текуща поддръжка, масла и други. Разходите за външни услуги и в настоящия период са преобладаващо по изпълнението на рамковите договори с БТК за разширяване и поддръжка мрежата на телекома.

Разходите за персонала са по-малки, сравнено със същия период на 2017г. като се запазва липсата на ваучери за храна. Низходящата динамика продължава да е следствие на нямалелият брой заети в предприятието, въпреки повишените възнаграждения на част от персонала.

При разходите в перо „други” за периода се отчитат 118 хил. лв., които в голямата си част (60 хил. лв.) представляват начислени разни данъци и такси. Отчитайки и наличието на отписани текущи активи, обичайните разходи за командировки (47 хил. лв.) са по-малко от отчетеното в същия период на 2017г. и относително близо до заложеното в бизнес-плана.

За периода се отчита негативен счетоводен резултат в размер на 743 хил. лв., който е относително съпоставим с този от същия период на 2017г., но е далече от заложеното в бизнес плана. Основните причини за този негативен резултат продължават да бъдат два основни фактора - спецификата на изпълняваните СМР и продължаващата липса на бюджетно финансиране на изпълняваните публични задачи.

В края на м. септември 2018г. се отчитат вземания с общ размер 1247 хил. лв., от които 1123 хил. лв. от клиенти и доставчици и 124 хил. лв. други. Вътрешното сегментиране на тази група остава без изменение, като първия подсегмент продължава да се формира главно от вземанията към най-големия контрагент БТК (812 хил. лв.), следвани от по-малки такива като Лема трейдинг (70 хил. лв) и от други контрагенти на предприятието. Във втория подсегмент «други» са осчетоводени основно присъдени вземания, вземания по гаранции, начисления на данъци и лихви и др.

Отчетената възходяща динамика в графата на вземанията спрямо предходния месец се дължи на извършено фактуриране към БТК през периода. Трябва да се отбележи, че от всички вземания около 80% са текущи и тяхното разплащане е въпрос на технологично време и изпълнение на клаузите по подписаните договори или респективни нормативни изискваниия.

Относно задълженията, към 30.09.2018г. се отчитат общо 1973 хил. лв., който обем леко нараства спрямо предходния месец и остава далеч над обема от същия период на 2017г.. Натрупаните задължения продължават да бъдат основно в сегмента на материалите, които се разплащат далеч напред във времето, след цялостното приключване на конкретните обекти.

Вътрешното сегментиране в графата на задълженията остава без изменение като водещите обеми са тези към доставчици на материали за изпълнение на СМР (721 хил. лв.) и на външни услуги за изпълнение на СМР (686 хил. лв.), следвани от разходите за данъци и персонал, и др. Вътрешното сегментиране на задълженията продължава да се формира основно от двата обичайни подсегмента – доставчици и други.

Всички задължения на предприятието продължават да бъдат принципно текущи и в голямата си част се нулират с изплащането на възнаграждения, данъци, горива и др. в следващия месец, както и с изпълнение на технологичното време за разплащане с контрагентите, съответно спрямо клаузите на договорите за СМР.

## Ивайло Тодоров

*Главен директор на ДП ССВ*